ኢትዮጵያ ሮኬት ለማምጠቅ በዝግጅት ላይ ነች
ኢትዮጵያ በቀጣዩ ዓመት ከምድር ወደ ህዋ እስከ 30 ኪሎ ሜትር ርቀት ሮኬት ለማምጠቅ የሚያስችላት ፕሮጀክት በማከናወን ላይ መሆኗን የመለስ ኤሮስፔስ ሳይንስና ኢንጂነሪንግ ዳይናሚክስ ፕሮጀክት ስራ አስኪያጅ ገለጹ። የፕሮጄክቱ ስራ አስኪያጅ ኢንጂነር ሙለዓለም ኃይለማሪያም እንደተናገሩት፥ “አልፋ መለስ” የተሰኘ የኬሚካል ሮኬት ግንባታ በትግራይ ክልል እየተካሄደ ነው።ለአገሪቱ የጠፈር ሳይንስ ተጨባጭ እመርታ እንደሚያስገኝ የታመነበት ይኸው ፕሮጄክት አጠቃላይ ስራው ከግማሽ በላይ መጠናቀቁን ነው የገለጹት።ፕሮጄክቱ ከሚያስገኘው የቴክኖሎጂ ሽግግር ባለፈ አገሪቱ ለሳተላይት ኪራይና ተያያዥ ጉዳዮች የምታወጣውን ከፍተኛ ወጪ ምላሽ የሚሰጥ መሆኑን ያስረዱት ኢንጂነር ሙሉዓለም፥ ሮኬቱን የማምጠቅና ከማምጠቅ በፊት ያሉ የሙከራ ተግባራት የሚከናወንባቸው ሁለት ግዙፍ የመሬት ስር የመቆጣጣሪያ ጣቢያዎች ግንባታ በቀጣይ አራት ወራት ውስጥ ይጠናቀቃል ብለዋል።እስከ ሐምሌ ወር ባለው ጊዜም በእነዚህ የመሬት ስር መቆጣጠሪያ ጣቢያዎች የሮኬቱ አጠቃላይ ሥርዓት፣ አቅምና መሰል ጉዳዮች ሙከራ ይደረግባቸዋል ነው ያሉት።በዚህ ሥራ ላይ ከተለያዩ የትምህርት ዘርፎች የተውጣጡ 60 ኢንጂነሮች በሶስት ፈረቃ ተከፋፍለው ቀንና ሌሊት እየሰሩ መሆናቸውንም ነው ስራ አሥኪያጁ የተናገሩት።የጣቢያዎቹ ግንባታ ብቻ ከ47 ሚሊዮን ብር በላይ የሚፈጅ ሲሆን፥ መስፍን ኢንዱስትሪያል ኢንጅነሪንግ፣ መሶቦ ሲሚንቶና የኢፌዴሪ አየር ኃይል ለግንባታው የሚውሉ ቁሳቁሶችን በማቅረብ ላይ እንደሆኑም አመልክተዋል።የፕሮጀክቱ አጠቃላይ ግብዓት በአገር ውስጥ ጥሬ ዕቃዎች እንደሚከናወንም ጠቁመዋል።(ኢዜአ)